b'\n_START_ARTICLE_\nJohn Singleton\n_START_SECTION_\nBakgrunn\n_START_PARAGRAPH_\nJohn Singleton ble f\xc3\xb8dt i South Central i Los Angeles og studerte ved Pasadena City College. I 1990 tok han eksamen i film ved University of Southern California.\n_START_SECTION_\nKarriere\n_START_PARAGRAPH_\nI l\xc3\xb8pet av 1990-\xc3\xa5rene regisserte han ytterligere tre spillefilmer. I 2000-\xc3\xa5rene regisserte han blant annet Shaft, en nyinnspilling av blaxploitationfilmen Shaft \xe2\x80\x93 Bandekrig i Harlem (1971), 2 Fast 2 Furious (2003) og Four Brothers (2005). Siden har han ogs\xc3\xa5 regissert actionfilmen Abduction (2011) og en episode av krimserien American Crime Story (2016). Han ble nominert til en Primetime Emmy Award for sistnevnte._NEWLINE_Han ble nominert til Oscar for beste regi og Oscar for beste originalmanus for filmdebuten Boyz n the Hood (1991). Han var da den yngste, samt den f\xc3\xb8rste afroamerikaneren, som ble nominert til beste regi. Samme \xc3\xa5r regisserte han ogs\xc3\xa5 musikkvideoen til Michael Jacksons l\xc3\xa5t \xc2\xabRemember the Time\xc2\xbb.\n_START_SECTION_\nD\xc3\xb8d\n_START_PARAGRAPH_\nSingleton ble rammet av et slag 17. april 2019 etter en flyreise hjem fra Costa Rica. Han skal ha f\xc3\xb8lt en svakhet i det ene benet etter flyreisen, og dro til Cedars-Sinai Medical Center i Los Angeles for \xc3\xa5 f\xc3\xa5 en diagnose. Slaget skjedde mens han var p\xc3\xa5 sykehuset. Han skal ha falt i koma og ble holdt kunstig i live. Han ble, etter familiens \xc3\xb8nske, tatt av respiratoren og d\xc3\xb8de 29. april 2019, 51 \xc3\xa5r gammel.'